Tidligere leder i Kunstbygningen i Vrå ønsker at bruge mere tid på sin egen kunst

Henrik Godsk har meddelt bestyrelsen i Kunstbygningen i Vrå, at han ønsker at bruge mere tid på sin egen kunst i fremtiden. Derfor stopper han i Kunstbygningen som leder fra udgangen af året. Henrik vil herefter alene have til opgave at stå for Kunstbygningens involvering i den internationale biennale for ung, europæisk samtidskunst JCE Biennalen som kurator og konsulent. Henrik Godsk har været ansat i Kunstbygningen i seks år - en periode hvor kunstbygningen er blevet en del af JCE Biennalen og repræsenterer nu Danmark på den internationale biennale. Desuden er kendskabet til Kunstbygningen blevet betydeligt udvidet i perioden for publikum. - Vi kan ikke andet end have fuld forståelse for, at Henrik vil bruge sin tid på sin kunst, og der er ingen tvivl om, at han vil få en flot karriere, både indenlandsk og internationalt, lyder det fra Anders Engelund, der er formand for Kunstbygningen i Vrå. Henrik Godsk fortsætter dog som kurator for JCE Biennalen.